## Pravilnik o nadzornim izvještajima za pravne osobe ovlaštene za pružanje investicijskih usluga i obavljanje investicijskih aktivnosti

### NN 20/2010 (12.2.2010.), Pravilnik o nadzornim izvještajima za pravne osobe ovlaštene za pružanje investicijskih usluga i obavljanje investicijskih aktivnosti

HRVATSKA AGENCIJA ZA NADZOR FINANCIJSKIH USLUGA

518

Na temelju članka 15. stavka 1. Zakona o Hrvatskoj agenciji za nadzor financijskih usluga (»Narodne novine«, broj 140/05.) i članka 115. stavka 3. Zakona o tržištu kapitala (»Narodne novine«, broj 88/08, 146/08 i 74/09), Hrvatska agencija za nadzor financijskih usluga na sjednici održanoj 4. veljače 2010. donijela je

PRAVILNIK

O NADZORNIM IZVJEŠTAJIMA ZA PRAVNE OSOBE OVLAŠTENE ZA PRUŽANJE INVESTICIJSKIH USLUGA I OBAVLJANJE INVESTICIJSKIH AKTIVNOSTI

UVODNE ODREDBE

Članak 1.

Ovim Pravilnikom propisuje se sadržaj, oblik, način i rokovi izrade i dostave nadzornih izvještaja kojima pravne osobe ovlaštene za pružanje investicijskih usluga i obavljanje investicijskih aktivnosti izvještavaju Hrvatsku agenciju za nadzor financijskih usluga (dalje u tekstu: Agencija) o uspješnosti pružanja investicijskih usluga i obavljanju investicijskih aktivnosti, kao i za potrebe istraživanja, razvoja i izvještavanja korisnika usluga i javnosti.

SADRŽAJ NADZORNIH IZVJEŠTAJA

Članak 2.

(1) Sadržaj nadzornih izvještaja iz članka 1. ovog Pravilnika propisan je obrascima (Prilog 1) koji čine sastavni dio ovog Pravilnika, a odnose se na:

a) Opće podatke o pravnoj osobi (Obrazac OP),

b) Izvještaj o prihodima i rashodima s osnove pružanja investicijskih usluga i obavljanja investicijskih aktivnosti (Obrazac PR),

c) Izvještaj o upravljanju sredstvima klijenata (Obrazac US).

(2) Za potrebe istraživanja i razvoja investicijskih usluga i aktivnosti te izvještavanja korisnika usluga i javnosti, Agencija koristi podatke sadržane na propisanim financijskim izvještajima i definiranim nadzornim izvještajima, a u iznimnim situacijama i podatke iz izvješća čiji sadržaj, oblik i rokove definira ovisno o potrebi.

OBVEZNICI IZRADE NADZORNIH IZVJEŠTAJA

Članak 3.

(1) Obveznici izrade nadzornih izvještaja iz članka 2. stavka 1. ovog Pravilnika su investicijska društva, kreditne institucije i druge pravne osobe koje su sukladno Zakonu o tržištu kapitala (»Narodne novine«, broj 88/08, 146/08 i 74/09) ovlaštene za pružanje investicijskih usluga i obavljanje investicijskih aktivnosti.

(2) Iznimno od stavka 1. ovog članka nadzorni izvještaj Opći podaci o pravnoj osobi (Obrazac OP) nisu obvezna izrađivati investicijska društva.

NAČIN DOSTAVE

Članak 4.

Obveznici izrade nadzornih izvještaja iz članka 3. ovog Pravilnika dužni su iste dostavljati Agenciji isključivo elektroničkim putem na način propisan u tehničkoj uputi Agencije.

ROKOVI DOSTAVE

Članak 5.

(1) Nadzorne izvještaje iz članka 2. ovog Pravilnika, obveznici sastavljaju i dostavljaju za poslovnu godinu i izvještajna razdoblja tijekom poslovne godine.

(2) Poslovna godina jednaka je kalendarskoj godini, a izvještajna razdoblja tijekom godine jednaka su tromjesečnom, šestomjesečnom i devetomjesečnom razdoblju.

(3) Izvještaje iz stavka 1. ovog članka obveznici izrade dužni su dostaviti Agenciji u roku od trideset (30) dana od zadnjeg dana izvještajnog razdoblja.

PRIJELAZNE I ZAVRŠNE ODREDBE

Članak 6.

Danom stupanja na snagu ovoga Pravilnika prestaje važiti Pravilnik o nadzornim izvještajima za pravne osobe ovlaštene za pružanje investicijskih usluga i obavljanje investicijskih aktivnosti (»Narodne novine«, broj 22/09).

Članak 7.

Ovaj Pravilnik stupa na snagu danom objave u »Narodnim novinama«, a primjenjuje se za razdoblja koja započinju 1. siječnja 2010. i poslije.

Klasa: 011-02/10-04/6

Urbroj: 326-01-10-1

Zagreb, 4. veljače 2010.

Zamjenik
predsjednika Uprave
Ivo Šulenta, v. r.

PRILOG 1.

Obrasci nadzornih izvještaja

|  |  |
| --- | --- |
| Obrazac: OP\_Opći podaci o pravnoj osobi |  |
|  |  |
| Naziv pravne osobe |  |
| Identifikacijski broj kod Agencije |  |
| MBS pravne osobe |  |
| OIB |  |
| Izvještajno razdoblje |  |
| Adresa (poštanski broj, mjesto, ulica i broj) |  |
| Telefon i fax |  |
| E-mail adresa |  |
| Web stranica |  |
| Datum upisa u sudski registar (dan, mjesec i godina) |  |
| Ime, prezime predsjednika i članova uprave |  |
| Ime i prezime predsjednika i članova nadzornog odbora |  |
| Ukupan iznos temeljnog kapitala |  |
| Pet najvećih dioničara/udjelničara (ime, prezime, adresa fizičke osobe, odnosno tvrtka i sjedište pravne osobe postotak udjela u vlasništvu |  |
| Broj zaposlenih |  |
| Ime i prezime odgovornih osoba za pružanje investicijskih usluga i obavljanje investicijskih aktivnosti |  |
| Ime i prezime ovlaštenih brokera i investicijskih savjetnika |  |
| Ime i prezime vezanih zastupnika |  |
| Naziv revizorskog društva koje je revidiralo zadnje godišnje financijske izvještaje |  |
| Poslovna banka pravne osobe |  |
| Broj računa |  |

|  |  |  |  |  |
| --- | --- | --- | --- | --- |
| Obrazac PR\_Izvještaj o prihodima i rashodima s osnove pružanja investicijskih usluga i obavljanja investicijskih aktivnosti | | | | |
| Naziv pravne osobe |  | | | |
| Izvještajno razdoblje |  | | | |
| Identifikacijski broj kod Agencije |  | | | |
| Pozicija | Prethodna godina | | Tekuća godina | |
| Kumulativ | Tekuće razdoblje | Kumulativ | Tekuće razdoblje |
| I. Prihodi temeljem obavljanja investicijskih usluga i aktivnosti |  |  |  |  |
| 1. Prihod od zaprimanja i prijenosa naloga u svezi jednog ili više financijskih instrumenata za izvršavanje naloga klijenata |  |  |  |  |
| 2. Prihod od izvršenja naloga za klijenta |  |  |  |  |
| 3. Prihodi od aktivnosti trgovanja za vlastiti račun |  |  |  |  |
| 4. Prihod od upravljanja portfeljem |  |  |  |  |
| 5. Prihod od investicijskog savjetovanja |  |  |  |  |
| 6. Prihod od usluga ili aktivnosti provedbom ponude odnosno prodaje financijskih instrumenata uz obvezu otkupa |  |  |  |  |
| 7. Prihod od usluga ili aktivnosti provedbom ponude odnosno prodaje financijskih instrumenata bez obveze otkupa |  |  |  |  |
| 8. Prihod od upravljanja MTP-om |  |  |  |  |
| II. Prihodi temeljem obavljanja pomoćnih usluga |  |  |  |  |
| 1. Prihod od pohrane i administriranja financijskih instrumenata za račun klijenata i skrbništva |  |  |  |  |
| 2. Naknada depozitne banke |  |  |  |  |
| 3. Prihod od kredita ili zajma ulagatelju kako bi mu se omogućilo zaključenje transakcije |  |  |  |  |
| 4. Prihod od savjetovanja o strukturi kapitala, poslovnim strategijama i srodnim pitanjima |  |  |  |  |
| 5. Prihod od obavljanja usluga deviznog poslovanja vezane uz pružanje investicijskih usluga |  |  |  |  |
| 6. Ostali prihodi od pomoćnih usluga |  |  |  |  |
| Ukupno prihodi |  |  |  |  |
| III. Rashod od provizija i naknada |  |  |  |  |
| 1. Troškovi usluga uređenog tržišta |  |  |  |  |
| 2. Troškovi usluga MTP-a |  |  |  |  |
| 3. Troškovi usluga klirinške organizacije |  |  |  |  |
| 4. Troškovi usluga drugog investicijskog društva |  |  |  |  |
| 5. Troškovi vezanog zastupnika |  |  |  |  |
| 6. Troškovi naknada za Fond za zaštitu ulagatelja |  |  |  |  |
| 7. Vrijednosno usklađenje potraživanja za naknade i provizije |  |  |  |  |
| 8. Realizirani i nerealizirani gubici od financijske imovine po FER vrijednosti kroz dobit ili gubitak |  |  |  |  |
| 9. Ostali troškovi u svezi obavljanja investicijskih usluga |  |  |  |  |
| Ukupno rashodi |  |  |  |  |
| Razlika prihoda i rashoda |  |  |  |  |

|  |  |  |  |  |  |
| --- | --- | --- | --- | --- | --- |
| Obrazac US\_Izvještaj o upravljanju sredstvima klijenata | | | | | |
| Naziv pravne osobe | | | | | |
| Izvještajno razdoblje | | | | | |
| Identifikacijski broj kod Agencije | | | | | |
|  | | Financijski instrumenti | Novčana sredstva | | Ukupno |
| Depoziti | Sredstva na računu |
| 1. Upravljanje portfeljem | |  |  |  |  |
| 2. Skrbništvo nad financijskim instrumentima | 2.1. Imovina pod upravljanjem portfeljem |  |  |  |  |
| 2.2. Ostala imovina |  |  |  |  |
| 3. Sredstva na računu klijenata za kupnju ili prodaju financijskih instrumenata | |  |  |  |  |
| Napomena: | | | | | |
| 1. Upravljanje portfeljem – sredstva klijenata koja su vezana isključivo uz ugovor o upravljanju portfeljem temeljem članka 5. stavak 1. točka 4. Zakona o tržištu kapitala (NN 88/08, 146/08, 74/09) | | | | | |
| 2. Skrbništvo nad financijskim instrumentima - sredstva klijenata kojima pravna osoba može upravljati po nalogu klijenta, a vezano uz ugovor za pomoćne usluge članak 5. stavak 2. točka 1. Zakona o tržištu kapitala (NN 88/08, 146/08, 74/09) | | | | | |
| Pod točku 2.1. upisuje se vrijednost imovine pod upravljanjem portfeljem na skrbničkom računu | | | | | |
| Sredstva na računu klijenata za kupnju ili prodaju financijskih instrumenata - ostala sredstva klijenata dana na upravljanje pravnoj osobi | | | | | |
| Datum sastavljanja izvještaja: | | | | | |
| Sastavio: | | | | | |
| Telefon: | | | | | |
| Ovlaštena osoba: | | | | | |

Pravilnik, NN 20/2010-518